Papersnake/gushiwen huggingface dataset:
挽韩漕直阁
赵善括（宋代）

孳孳善政被民编，謇謇嘉谟黼扆前。
万卷诗书门户壮，一生功业子孙贤。
梦回芳圃犹樽俎，泪落虚堂绝管弦。
我始卜邻君已逝，茂林修竹亦凄然。
阮郎归
端淑卿（明代）

园林春到清明节，花柳愁攀折。人生何事轻离别，水远山重叠。

杜宇啼，残更月，银皂照明灭。昨宵有梦轻飞蝶，关心犹未说。
金刚随机无尽颂·一合相理分第三十
释印肃（宋代）

世界元无实，空劫那安石。
空由迷妄生，大智安无识。
涉湖诗
李颙（魏晋）

旋经义兴境，弭棹石兰渚。
震泽为何在，今唯太湖浦。
图径萦五百，眇目缅无睹。
高天淼若岸，长津杂如缕。
窈窕寻湾漪，迢递望峦屿。
惊飙扬飞湍，浮霄薄悬岨。
轻禽翔云汉，游鳞憩中浒。
黯蔼天时阴，岧峣舟航舞。
凭河安可殉，静观戒征旅。
次韵和王敏仲望祝融峰四首
孔武仲（宋代）

斗柄峥嵘宜有概，星榆烂漫岂无根。
祝融直上应窥见，阊阖虽重亦可扪。
章武殿
刘攽（宋代）

历数归真主，乾坤仗义兵。南夷长后服，下国怨西征。

麋鹿荒吴苑，梯航聚易京。春螽那恃力，朝菌欲长生。

雷雨随金鼓，鹰鹯起旆旌。灵旗穊牛斗，白羽射欃枪。

散地人谁保，连甍火彻明。晨门迎短箠，死骨断长鲸。

父老前流涕，农夫未释耕。将军荐牛酒，恺乐会韶韺。

虢灭虞何恃，崇亡纣亦倾。一戎终薄伐，再驾就升平。

旧邑更脩武，行宫即顾成。奎芒垂篆刻，天质望氛清。

羽卫严丹极，潮音接化城。欲回江海水，都作颂歌声。
春问湖庄
曹彦约（宋代）

问讯湖庄事，经年意若何。
为渠魂入梦，老我鬓添皤。
雪霁春应好，山明水渐多。
遣儿徵仆役，除道莫蹉跎。
卖花音
黄公辅（明代）

谁挑春色出园林，泄漏花情婀娜音。吻带馀香闻柳巷，声翻浓艳动芳心。

趁花恋蝶游魂倦，啼树惊莺怯语沈。欲买何人凭议价，妆台忙堕黛鬟簪。
落梅风
胡奎（元代）

二十四番花信风，此风先到寿阳宫。若教吹入罗浮洞，笑杀江南白发翁。
暮归
杨万里（宋代）

山色偏宜暮，桐声小作秋。
人行溪侧畔，天在树梢头。
学懒真成懒，知休却得休。
遣愁愁不去，愁尽自无愁。
阙题二首 其一
洪刍（宋代）

槐下枣花纂纂，麦秋葚子离离。不沽十千美酒，难消三百枯棋。
忆王孙
汪元量（宋代）

吴王此地有楼台。风雨谁知长绿苔。半醉闲吟独自来。小徘徊。惟见江流去不回。
夜乐池
郑康佐（宋代）

清籁起虚壑，笙竽惊夜眠。音调自谐畅，恍如奏钧天。

真仙聚临赏，鸾鹤舞蹁跹。凌晨日杲杲，濯缨弄潺湲。
酬李公寅留别
李复（宋代）

归风何急动征车，几夕相逢意有余。
绿暗河桥冰泮后，云藏山径雪晴初。
登门曾上千重峻，游刃将惊万窾虚。
他日再来宁可约，北鸿时付一行书。
句 其三
缪鉴（元代）

病犹有药扶持老，贫为无心俯仰人。
五言过江邻几官舍 其二
沈遘（宋代）

埼岸浅可弄，平流清且漪。葭蒲乱垂影，鱼鸟悉浮嬉。

浩荡江湖思，差池林壑期。谁能共兹语，终约不吾欺。
和徐巨源汉宫春晓赋
黎遂球（明代）

紫燕黄鹂满殿头，苑边垂柳晓风柔。宫人倚槛才梳洗，攀落桃花出御沟。
沛歌
文天祥（宋代）

秦世失其鹿，丰沛发龙颜。
王侯与将相，不出徐济间。
当时数公起，四海王气闲。
至今尚想见，虹光照人寰。
我来千载下，吊古泪如潸。
白云落荒草，隐隐芒砀山。
黄河天下雄，南去不复还。
乃知盈虚故，天道如循环。
听琴
史谨（明代）

高堂流月明，万籁不到耳。座中有客元龙孙，为我焚香弹绿绮。

有调春鸟鸣，宛转似得春风情。再弄秋风起，离鸿声断衡阳渚。

师孔虽云亡，君今得其旨。须臾忽变风雨来，飞湍急濑争喧豗。

又变文姬胡笳拍中语，离车出关声绕指。移宫换羽恨绵绵，尽在君臣数弦里。

猗兰久不操，大雅久不闻。请君为我拂拭弹南薰，使我一听清心魂，落花飞絮春纷纷。
德宗神武孝文皇帝挽歌词三首
权德舆（唐代）

覆露雍熙运，澄清教化源。赓歌凝庶绩，羽舞被深恩。

纂业光文凝，贻谋属孝孙。恭闻留末命，犹是爱元元。

梯航来万国，玉帛庆三朝。湛露恩方浃，薰风曲正调。

晏车悲卤簿，广乐遏箫韶。最怆号弓处，龙髯上紫霄。

常时柏梁宴，今日谷林归。玉斝恩波遍，灵輼烟雨霏。

乔山森羽骑，渭水拥旌旂。仙驭何由见，耘田鸟自飞。
玉烛花
刘兼（唐代）

袅袅香英三四枝，亭亭红艳照阶墀。正当晚槛初开处，

却似春闱就试时。少女不吹方熠爚，东君偏惜未离披。

夜深斜倚朱栏外，拟把邻光借与谁。
公退三首
苏籀（宋代）

缺然资略每区区，抑冒扬清小小劬。
诹律纲条思济理，算缗公小较输储。
三科识擢才能显，八计精研吏治孚。
端有硕生如杜蒉，升堂洗觯降除趋。
严郑公宅同咏竹
杜甫（唐代）

绿竹半含箨，新梢才出墙。
色侵书帙晚，阴过酒樽凉。
雨洗娟娟净，风吹细细香。
但令无翦伐，会见拂云长。
偈颂一百六十九首 其三十六
释智朋（宋代）

多言丧道，多歧亡羊。浑无颗粒，别甑炊香。惊起暮天沙上雁，海门斜去两三行。
自遣
刘兼（唐代）

未上亨衢独醉吟，赋成无处博黄金。家人莫问张仪舌，

国士须知豫让心。照乘始堪沽善价，阳春争忍混凡音。

鹍鹏鳞翼途程在，九万风云海浪深。
齐天乐
储泳（宋代）

东风一夜吹寒食，枝头片红犹恋。宿酒初醒，新吟未稳，凭久栏杆留暖。将春买断。恨苔径榆阶，翠钱难贯。陌上秋千，相逢谁认旧时伴。

轻衫粉痕褪了，丝缘馀梦在，良宵偏短。柳线经烟，莺梭织雾，一片旧愁新怨。慵拈象管。待寄与深情，难凭双燕。不似杨花，解随人去远。
和谹父留别
王洋（宋代）

细雨关山路，梅花识旧邻。
拥旄红额骑，扶杖白头民。
故国悲王粲，年光送李频。
遥瞻解鞍马，正是小阳春。
游仙
区怀年（明代）

神山发石髓，蓝田产灵玉。揽策事长游，谁能终碌碌。

高蹈寻丹书，彷忽穷地轴。西循涉濛汜，东戾晞旸谷。

挥手弄云烟，寰区一何局。逸览恒超然，规观祇颦蹙。
结客少年场
邓云霄（明代）

千金买骏马，百金装鞍辔。骑出大长楸，万人看意气。

朝过博馆暮屠肆，毛薛为兄朱亥弟。宝剑倚天光照地，半酣拔剑起相视，人间谁有不平事？
观田家刈稻稻在水田中男妇俱赤足刈之慨然有作 其二
常纪（清代）

赤脚挥镰绿水滨，泥深露冷正萧晨。红颜小妇生来惯，直与夫君共苦辛。
东风第一枝 癸亥元旦喜雪次蕊渊二姊韵
李佩金（清代）

门掩梨花，庭飞蝶粉，素彩莹窗凝素。银装十二阑干，喜逗烟光媚妩。

东风弄影，见吹起、半帘香雾。试麋丸、砚冻微烘，也效谢家吟絮。

细展诵、云蓝佳句。正乱撒、瑶花催赋。歌裁白纻轻翻，曲按羽衣低舞。

漫揎罗袖，拨炉火、重添檀炷。眩双眸、万顷璚田，春在空香深处。
赠华严院僧
张籍（唐代）

一身依止荒闲院，烛耀窗中有宿烟。

遍礼华严经里字，不曾行到寺门前。
题大龙寺
王之道（宋代）

万松邀我上崔嵬，入寺山屏次第开。
无说欲知真说法，松声还送出山来。
萤火
朱之蕃（明代）

中宵露坐数飞萤，隐映墙阴复广庭。风动花林生野烧，池摇云影度疏星。

天街扇扑流光乱，书屋囊开夜色青。乘化未容随草腐，非关慧质弄惺惺。
留行都
陈造（宋代）

久饫南来饭，长维北去船。
薰衣子笑韵，入箸望潮鲜。
意适忘漂泛，吾生计食眠。
归期何用数，宽待藕花天。
和韩司谏叔夏乐谷五吟 竹枕
胡寅（宋代）

故乡清渭滨，一节取君子。相从大江南，展转秋风里。

清慵笑玉便，傲兀胜隐几。屏山烟景媚，醉倒日高起。

此君通昼夜，俗士乃轻鄙。愿言一奠枕，四海春睡美。

铿铿孙子荆，未便洗吾耳。得意大槐宫，古今真梦尔。
倦寻芳 春日偕铁士湘、渔子健泛高士湖
黄燮清（清代）

画桥路转，奁水波明，新涨如许。破晓东风，吹起荡春情绪。

弱柳搓丝黄似月，丛花叠影红成雾。倚孤篷，载双柑斗酒，醉寻烟雨。

恰正好、清明才过，一笑青山，齐展眉妩。拾翠评香，难得俊游闲侣。

燕子人家炊笋饭，鹧鸪村店留茶语。尽风流，又何须，画船箫鼓。
偈
释如本（宋代）

李四有钱不解饮，张三解饮又无钱。
相招丰乐楼中看，不怕寒威雪满天。
挽吕{左山右客}智直阁二首
曾几（宋代）

历数交游内，公家雅有连。
舍人先即世，驾部复沈泉。
远讣闻今夏，高谈记昔年。
离穷一片影，大似老夫然。
江南多荒山
董纪（明代）

江南多荒山，无名亦无数。于民弗宜耕，于官弗宜赋。

不生灵芝草，不产松桂树。崎岖复崎岖，总是不平路。

昔谓山可爱，今知山可恶。何时双眼开，得见无山处。
游峨眉十一首
冯时行（宋代）

虽知仙可学，酒盏唤渊明。
未遂山中隐，聊为地上行。
留人垂雨意，送客走泉声。
初上乘危惯，归途更不惊。
九日龙华阁寄永叔
刘敞（宋代）

黄花欲落晓霜浓，极目秦川一望中。节物还如去年好，欢游不与故人同。

接䍦自恣风前落，羽檄宁妨席上通。还畏简书归未得，寄诗黄阁付征鸿。
安丰朱一夔同舟
董嗣杲（宋代）

寒劲滋烟浪，根浮蹈雪霜。
同舟谙楚俗，空橐返吴乡。
聚散羁情远，行藏话柄长。
骤逢接言笑，直觉背时妆。
初度奉寄梁大参 其二
朱浙（明代）

五十七年六尺身，摄提星纪又初辰。摧颓那复风云气，落魄终甘草莽臣。

满座壶觞诸客醉，北堂莱綵一番春。老怀自笑疏狂甚，颠倒尊前白发新。
从顿还城应令诗
刘遵（南北朝）

汉水深难渡，深潭见底清。锦笮系凫舸，珠竿悬翠旌。

鸣笳芳树曲，流唱采莲声。神游不停驾，日暮返连营。

宁顾空房晨，阶下绿苔生。
寄茂才冯彭年
林逋（宋代）

异代甘泉赋，谁当颂太微。
无如摛藻妙，所惜赏音稀。
渐远江关树，方单客子衣。
扁舟舣何许，霰雪暮霏霏。
深静堂
李处端（宋代）

渡水穿云特地来，虚堂深静绝尘埃。
泉流舍下蒲萄色，山作人间翡翠堆。
解箨娟娟新竹长，弄香细细杂花开。
重惟胜饯难为咏，况我初无锦绣才。
明德凯容乐
王俭（南北朝）

多难固业，殷忧启圣。帝宗缵武，维时执竞。起柳献祥，百堵兴咏。

义虽祀夏，功符受命。远无不怀，迩无不肃。其仪济济，其容穆穆。

赫矣群临，昭哉嗣服。允王惟后，膺此多福。礼以昭事，乐以感灵。

八簋陈室，六舞充庭。观德在庙，象德在形。四海来祭，万国咸宁。
送杜时可归太学
晁公溯（宋代）

宴安不可怀，百年能几何。
况今五学开，皆以礼为罗。
既书内舍籍，天门近嵯峨。
云胡久不归，滞留蜀江沱。
要须勇一往，行即中十科。
君妇定复贤，相敦戒蹉跎。
暂别德曜桉，勿操子犯戈。
会看此里闾，高车再来过。
路人笑指点，驷马金盘陀。
远游那足悲，所得盖已多。
罢酒当就途，执杯听我歌。
司业乃父兄，养材如菁莪。
又和董氏东园桧屏石床
司马光（宋代）

密叶萧森翠幕纡，暂来犹恨不长居。
脱冠解带坐终日，花落石床春自如。
望海潮（丁酉，西内成，乡人请作望幸曲）
朱敦儒（宋代）

嵩高维岳，图书之渊，西都二室三川。神鼎定金，麟符刻玉，英灵未称河山。谁再整乾坤。是挺生真主，浴日开天。御归梁苑，驾回汾水凤楼闲。

升平运属当千。眷凝旒暇日，西顾依然。银汉诏虹，瑶台赐碧，一新瑞气祥烟。重到帝居前。怪鹊桥龙阙，飞下人间。父老欢呼，翠华来也太平年。
句
袁凤（宋代）

坐观天下本无事，何必昌阳作引年。
偈颂四十二首
释祖先（宋代）

二千年前公案，今朝重为提撕。
同住大光明藏，无修无证无为，
脑后依前欠一槌。
醉蓬莱·有擎天一柱
李曾伯（宋代）

有擎天一柱，殿角西头，手扶宗祐。万里鱼凫，倚金城山立。亭障惊沙，毡裘卷地，倏度黄龙碛。玉帐从容，招摇才指，顿清边色。见说中天，翠华南渡，一捷金平，胆寒西贼。帝锡公侯，更高逾前绩。箕尾辉腾，昴街芒敛，看清平天日。周衮归来，凤池麟阁，双鬓犹黑。
局中负暄读书三首
张耒（宋代）

辉辉短景留寒光，重裘不暖贪负阳。
老人背温一体康，我欲持之献天王。
天王九重居明光，玉几翠被女侍傍。
人不我知谓我狂，此心耿耿不敢忘。
岁云暮矣天雨霜，且复持此饮一觞。
鹊踏枝 病绪
陈世祥（清代）

憨病如愁谁见慰。着甚来由，陡地思量悔。花片片飞春不系。

燕儿争取愁他坠。

翠损红零羞问婢。只有菱花，是我真知己。强起无情还欲睡。

罗帏更被香憔悴。
雪木书记同鉴光行乞临川二首 其二
释函是（明代）

我病偷閒且听天，天教老汉乐馀年。支援大厦先一木，信植同行有普贤。
句
方廷实（宋代）

书乱床头无甲乙，鸟鸣窗外自宫商。
山斋
曾几（宋代）

颇知藏曲折，故作小峥嵘。
一穟香已过，半山云正横。
送司空还山 其二
卢见曾（清代）

岂应闻喜转生悲，无奈恩深重别离。亿万人中曾识我，五千里外更依谁。

荒烟爨冷分甘地，胡拍声残祖道时。此去桑榆但寻乐，不须枨触寄相思。
和周守登楼对雪 其二
张嵲（宋代）

风积同云凝，飞花际八寰。碧流连远水，玉立认群山。

戎马逾猖獗，生民政险艰。兔园歌吹地，回望损朱颜。
娇女诗
周映清（清代）

我家娇女齐蕙芬，媚如春月回微光。终朝据案弄卷轴，清吟婉转调莺簧。

今年十二解声韵，七字五字吟琅琅。亦知弱腕乏警策，颇有慧语馀清锵。

闺门尚德不尚艺，四诫初不夸词章。岂知陶冶有妙用，能使冰炭消中肠。

温柔敦厚本诗教，幽閒贞静传闺房。但令至性得浚发，勿务浮艳鸣荒唐。

我昔南楼强解事，力穷汉魏兼齐梁。即今所得尚无几，颇觉辛苦难为偿。

怜汝娇憨亦不恶，岂必刘鲍争低昂。作诗因汝感畴昔，祇恐明镜生秋霜。
嘉禾百咏 其九十四 周都官墓
张尧同（宋代）

不识君名字，应难问子孙。一丘浮水际，神怪欲谁论。
题高明堂后池杂景二首
宋庠（宋代）

一窦春泉贯晓溪，水光涵物见织微。
波凫泛泛骚人卜，风蝶翩翩佛助飞。
雨足旧兰穿畹出，饵香鲜鲔压钩肥。
昔闻缓带犹堪羡，退食何妨野客衣。
赠成主簿
释昙华（宋代）

同是崇宁癸未生，公为官长我为僧。
大家履践通天路，共踏毗卢顶上行。
题颜鲁公画像
徐俯（宋代）

公生开元间，壮及天宝乱。捐躯范阳兵，竟死蔡州叛。

其贤似魏徵，天下非贞观。四帝数十年，一身逢百难。

少时读书史，此事心已断。老来鬓发衰，慨叹功名晚。

嗟哉忠义徒，捷去不可缓。初无当年悲，只令后世叹。

一朝绝霖雨，南亩常亢旱。小人计虽得，斯民盖涂炭。

长歌永君节，千载勇夫愞。敬书子张绅，庶几古人半。
望江南
赵时行（宋代）

霜月湿，人睡矮篷秋。惊觉夜深儿女梦，渔歌风起白苹洲。别岸又潮头。
西湖月 十八夜，陶谷又赠荷花。
苏穆（清代）

瑶阶怅望多时，见月上林梢，绣帘轻护。是谁又遣，琼花来自，玉塘深处。

胆瓶重拂拭，奈前度、仙云留不住。问昨夜、独立瑶池，可有别情离绪。

小园弱柳萧疏，弄万种柔情，共人凝伫。渐秋深也，袖寒娇褪，翠消红误。

西风吹不断，怕艳魄、凋零和恨去。剩白石、惜到红衣，冷吟秀句。
朱晦庵墓道有述 其一
黄廷用（明代）

连朝得得冲寒雨，何处青山起白云。洞里故留飞鹤迹，岩中犹白卧龙文。

九峰树色如相挹，百道溪流不可闻。歇马嘉禾寻故事，石桥无语立斜曛。
观石鱼嗣刘忠顺韵
刘叔子（宋代）

衔尾洋洋石上镌，或依于藻或依莲。
梦占周室中兴日，刻自唐人多历年。
隐见有时非强致，丰凶当岁必开先。
太平谁谓真无象，罩罩还歌乐与贤。
道中二首 其一
释德洪（宋代）

蒲柳冥冥花已残，水田南北是青山。晚村归路闻啼鸟，家住寒云缥缈间。
咏史诗。望思台
胡曾（唐代）

太子衔冤去不回，临皋从筑望思台。

至今汉武销魂处，犹有悲风木上来。
家园示弟槱
郑樵（宋代）

每恨纨绮子，交游半博徒。
弃家寻有道，舍命事名儒。
风雅非难及，今人贵与殊。
夜深何所嘱，嘱汝似狂夫。
灌口秋涨
王翥（宋代）

所向愁无地，穷源欲上天。
蛟龙胡尔怒，鸥鹭更谁怜。
万里朝宗意，群凶跋扈年。
生涯秋色裹，独立问渔船。
寄李閤舍
连文凤（宋代）

楚树吴云隔几尘，相思两地各伤神。悠悠岁月多华发，历历江山少故人。

苔屋不来今日雨，草池长梦旧家春。便鸿为问平安信，聊当西风寄白蘋。
户部山探梅
李蟠（清代）

空山多伴已多年，独有寒梅伴我妍。
疏影偏宜闲散地，幽香不到艳阳天。
含苞带雨未相问，露蕊临风倍可怜。
纸账夜深还入梦，罗浮只在一灯前。
西江月
李朝卿（宋代）

盛德须知异禀，天教占尽秋光。一轮明月照华堂。荐寿笙歌嘹亮。

座上簪缨并列，庭前兰玉成行。只应难老胜松篁。五福人间供仰。
咏牡丹
赵蕃（宋代）

洛下谁移致，江南种得成。
高株非自接，径尺信能盈。
恨匪坚牢质，漫令城国倾。
未宜贫舍有，风起莫多惊。
偈颂一百零二首
释绍昙（宋代）

唤作如如，早是变了也。
那堪世尊拈花，百鸟衔花，
南泉一枝花，尊云见桃花，
石上栽花，总是虚花，
且莫眼花。野老不知亡国恨，
隔江犹唱后庭花。
仲秋书事
陆游（宋代）

灵府不摇神泰定，病根已去脉和平。
金丹妙处无多子，只要先生两眼明。
偈
释善昭（宋代）

胡僧金锡光，为法到汾阳。
六人成大器，劝请为敷扬。
知赵鼎臣赠吕令二首 其一
周行己（宋代）

幕下胸中水镜寒，否臧定不失毫端。要知四海皆兄弟，莫作前人青白看。
感事
高蟾（唐代）

浊河从北下，清洛向东流。清浊皆如此，何人不白头。
双松
余靖（宋代）

自古咏连理，多为艳阳吟。
谁知抱高节，生处亦同心。
风至应交响，禽栖得并阴。
岁寒当共守，霜雪莫相侵。
孤山闲居次韵酬会稽仁侄见寄
释智圆（宋代）

山耸湖心住任缘，考槃茆舍闭深烟。
月澄秋水牵吟思，花满春岩照困眠。
触石微云闲致雨，鸣臯孤鹤静闻天。
会抛此景相寻去，渺渺沧江片席悬。
送施历城辩归常州
苏辙（宋代）

高人不受尘土侵，三年浙江藏河深。
久闲物理有相复，历城官河森成林。
乘时敛散逐十二，鞭挞逋负徒哀矜。
一杯相属未尝得，百亩归去将安能。
潜逃虽出知者后，黾勉尚见仁人心。
归期忽告三月尾，强留不顾千黄金。
河豚虽过鲈鳜在，粳稻正插风雨淫。
酒肴劳苦罄邻里，期会迫隘思僚朋。
山川吴越我所爱，扁舟佗日要追寻。
滞留未用便相诧，半年岁月行骎骎。
岁寒三友图
凌云翰（元代）

岁暮天寒雪四垂，竹边松下出斜枝。似人又向图中见，方信山阴有戴逵。
瓜洲渡头风雪欲回南岸不得
程嘉燧（明代）

平分南北是江流，南岸相期北岸留。
惟有寒风吹向北，为君留客醉瓜洲。
再至界围岩水帘遂宿岩下（是年出刺柳州五月复经此）
柳宗元（唐代）

发春念长违，中夏欣再睹。是时植物秀，杳若临悬圃。

歊阳讶垂冰，白日惊雷雨。笙簧潭际起，鹳鹤云间舞。

古苔凝青枝，阴草湿翠羽。蔽空素彩列，激浪寒光聚。

的皪沉珠渊，锵鸣捐佩浦。幽岩画屏倚，新月玉钩吐。

夜凉星满川，忽疑眠洞府。
久雨三首
曹勋（宋代）

五月正阳月，何尝与两期。
浃旬檐溜注，冞夕水声驰。
古屋床床漏，苔墙堵堵隳。
子桑谁复饷，勾漏政须医。
和子山种花
文同（宋代）

几树山樱曲槛前，花开如火叶如烟。
待将短句夸形似，已被休文道欲燃。
恭禧皇太后挽歌词三首
薛能（唐代）

八月曾殊选，三星固异仪。袝陵经灞浐，归赗杂华夷。

旌去题新谥，宫存锁素帏。重泉应不恨，生见太平时。

月落娥兼隐，宫空后岂还。衔哀穷地界，亲莅泣天颜。

旧住留丹药，新陵在碧山。国人伤莫及，应只咏关关。

配圣三朝隔，灵仪万姓哀。多年好黄老，旧日荐贤才。

道著标彤管，宫闲闭绿苔。平生六衣在，曾著祀高禖.
重到别利迦竹国旧馆
释宗泐（明代）

到此已三月，重来如故居。门临外道院，壁有中华书。

猿挂雨晴后，鹃啼月上初。国君欲留住，不省意何如。
挽樊君修
陈著（宋代）

忆昨会山中，危时苦话同。
老枝期共雪，乔木虑摧风。
弟有文铭竁，儿能礼送终。
九京无可憾，后死愧衰翁。
送赵判官端国趁班改秩
杨万里（宋代）

金陵一见恍如梦，君为过客侬相送。
庐陵再见春欲残，君来入幕侬挂冠。
是时猛虎初出境，赤子凛如兵在颈。
帝选良牧苏疲民，前赵後丁廉且仁。
更得君作幕不宾，四年千里日日春。
与君相逢又相别，人生聚散如霜叶。
桂林一枝三十年，诸公交章荐遗贤。
去揖侍郎趁立班，端能别我南溪边。
为我一醉春风前，看君搏风上九天。
书意
陆游（宋代）

策蹇若华驷，歠漓如上尊。
人皆可尧舜，身自有乾坤。
逢客亦共语，无人还闭门。
千年道术裂，谁复见全浑？
春晚
范成大（宋代）

客去钩窗咏小诗，游丝撩乱柳花稀。
微风尽日吹芳草，蝴蝶双双贴地飞。
遂宁府始见平川喜成短歌
范成大（宋代）

峡之西，遂之东。更无平地二千里，惟有高山三万重。

不知谁人里混沌，独此融结何其工。我本江吴弄水月，忽来踏遍西南峰。

不知尘界在何许，但怪星辰浮半空。直疑飞入蝶梦境，此岂应有人行踪。

今朝平远见城郭，云是东川军府雄。原田坦若看掌上，沙路净如行镜中。

芋区粟垄润含雨，楮林竹径凉生风。将士欢呼马蹄快，康庄直与锦里通。

半年崎岖得夷路，一笑未暇怜飘蓬。
贺圣朝
黄庭坚（宋代）

脱霜披茜初登第。名高得意。樱桃荣宴玉墀游，领群仙行缀。

佳人何事轻相戏。道得之何济。君家声誉古无双，且均平居二。
次韵高子文
李若水（宋代）

归计茫然殊未涯，倦游日久似无家。
十年灯火有何效，赢得眼前生眩花。
潜默篇 其二
徐树铭（清代）

学术杂王霸，古圣忧方大。不知痒序中，戈矛自森荟。

浮屠传老氏，已若粲与粝。异教来殊方，所得无一芥。

旃檀媚庸俗，驾驭张旌旆。佥壬肆簧惑，致巧穷侈汰。

世士疑信参，狡徒神隐怪。心外别安心，戒中仍破戒。

盗窃夷狄语，互苞羲文卦。奇军用遂克，正义蒙且瘵。

功高世所归，道齧丛心嘬。涂附千言说，绝馨而饭餲。

末流益狂悖，后起攻易败。砥柱还太清，斯文兹一快。

浅人然死灰，所见一何隘。君言得半实，譬以玉尺界。

慎思义乃精，沈审文无害。
武昌县西山寺
孔武仲（宋代）

吴王宫殿西山头，萧萧爽气长如秋。
武昌连都甚逼仄，赖有此山供胜游。
东南豪杰俱故旧，当年孝廉孙仲谋。
一朝名号僭九五，朱紫罗列皆公侯。
欢娱应似河朔饮，缥缈宜有云端楼。
危弦脆管落天上，饮散咸入西江流。
而今寂寞皆陈迹，遍地松竹清阴浮。
岩泉滴沥醒四座，相见环佩锵琳球。
龙泉宝气亦消尽，磨剑只有空池留。
老僧向我说遗事，兴废反覆令人悉。
但当沈酣卷大白，徐趁明月牵归舟。
云堂院
杨杰（宋代）

罗汉十六轴，江僧寄此山。画称天下绝，人自定中还。
州宅十二咏 退思轩
王十朋（宋代）

会得名轩意，公馀坐片时。退思何及矣，未退早须思。
长干塘别徐茂才
韦庄（唐代）

乱离时节别离轻，别酒应须满满倾。

才喜相逢又相送，有情争得似无情。
题坟庵壁四首 其三
陈造（宋代）

钟鸣已饭尚来游，竹好排门不待求。争席馈浆吾不计，此身沧海信虚舟。
六祖传付偈颂 其七 六祖
黄裳（宋代）

妙了形神更有人，不须捐下梦中身。逍遥便作丹台客，谁悟三丹有二真。
蛙
张维（宋代）

熟梅天气雨初收，何处蛙声隔水楼。
鼓吹翻嫌惊好梦，公私谁为乱闲愁。
薰风候已违花信，碧草凉应动麦秋。
赤鲤闻雷争变化，尔能烧尾跃云不？
雨夜
陆游（宋代）

两鬓新霜换旧青，客游身世等浮萍。
少年乐事消除尽，雨夜焚香诵道经。
读魏武诗
曾曰唯（明代）

其人为霸则有馀，其诗为帝非不足。大风之歌秋风辞，视之魏武竹弟肉。

数千年来魏及唐，杜甫曹操相低昂。白也慷慨孙郎比，东西争帝将雁行。

虎踞龙盘天子气，魏曹终有并吞势。少陵野老目无之，大声不背引车避。
团扇吟 其二
勒深之（清代）

团扇如玉玦，宛转无端倪。物贵妙于用，曰人固其宜。

用行而舍藏，此理我则思。嗟哉班婕妤，弃捐亦何悲。
大醉后题大云寺阁柱上
常伦（明代）

谢公昔高卧，挟妓东山游。
岂萦黄阁贵，不顾苍生忧。
簪绶聊暂出，江汉乃安流。
国器良有待，局促非吾俦。
投曾秀州逢四首 其三
赵蕃（宋代）

有蟹无监乃乐邦，人生如意信难双。公才自是明堂用，寄语蚍蜉盍少降。
和成士瑴鹿女泉诗
吕本中（宋代）

成子东游十日程，驼裘颠倒帽攲倾。新诗顿数神仙事，病耳忽闻京洛声。

去住闲经几尘刹，往来相望一牛鸣。再寻六月山前路，分我寒泉数勺清。
雨师五首 其五 送神用《欣安》。
郊庙朝会歌辞（宋代）

牲俎告彻，嘉乐休成。卒事有严，燕虞高灵。蕃我民人，育我稷黍。

万有千祀，承神之祜。
梅花集句 其一一一
李龏（金朝）

玉女精神不尚妆，一身尽着雪衣裳。只应尚有骄春意，浅笑微颦尽断肠。
次李仪中韵送杲上人归龙安
李彭（宋代）

不作郊原雉应媒，心随山色翠成堆。翩然一钵自归去，有意杖藜还复来。
风入松
盛颙（明代）

闲门芳草不胜幽。一雨一番愁。篆烟风袅萦银漏。

容归燕、半上帘钩。唤醒午窗残梦，莺声杨柳梢头。

天涯人远会无由。空倚夕阳楼。江山满眼还依旧。

如麻事、付水东流。空想六桥陈迹，何时载酒重游。
勉子侄
程珌（宋代）

外物不足恃，翻覆百年间。
唯有万卷书，可以解我颜。
男儿贵立万，达人得大观。
百川日夜流，与海会波澜。
丘陵安于卑，宁复望太山。
方当少年时，发齿未凋残。
圣贤户庭阔，人人可跻攀。
谨勿随馀子，碌碌走丘樊。
桑阴曲
杨维桢（元代）

妾自夫君成，桑阴路不通。
将军哮似虎，少妇窃秦宫。
络纬
释元肇（宋代）

沙塞风高纩帛轻，春蚕到死只吞声。寒机未织回文字，夜夜篱边诉月明。
品令·水寒江静
杨无咎（宋代）

水寒江静。浸一抹、青山影。楼外指点渔村近。笛声谁喷。惊起宾鸿阵。往事总归眉际恨。这相思、□□谁问。泪痕空把罗襟印。泪应尽。争奈情无尽。
春晏北园三首
宋祁（宋代）

春物在无几，景随人意閒。
筍生迷坞缺，花尽失林殷。
坠絮来何所，轻云久未还。
持杯问流照，肯信有朱颜。
梅梦
仇远（元代）

缃梅眩晨霞，素梅迷暮雨。
一翁着花间，冰霜殊皎洁。
蜂蝶犹未知，香味老逾烈。
梦中识归涂，踏遍孤山月。
归路
周燮祥（清代）

故人惨相别，归路几盘旋。斜月夜将半，疏钟僧未眠。

猿啼沈野色，犬吠入溪烟。林壑自朝暮，此心殊怅然。
夏夜坐游李左藏园常父子骏明叔毅父元忠时新
孔武仲（宋代）

王城虽多贤，相过每希阔。
今夕复何夕，共此青天月。
邻园初铲筑，咫尺夷且洁。
胡床占势便，漫不就行列。
素华正冲融，湛露已凝冽。
群星亦自喜，点点欲萤灭。
衣襟稍凄凉，何处有炎热。
夐宜在山谷，乃复近城阙。
高谈追鸿冥，不堕世羁绁。
趣驾公等归，晨鸡有朝谒。
偈
释德光（宋代）

七手八脚，三头两面。耳听不闻，眼觑不见。苦乐逆顺，打成一片。

路逢死蛇莫打杀，无底篮子盛将归。
送程叔运高不妄西归
魏了翁（宋代）

平生为人谋，必以下学进。
必以直道行，闻者或相靳。
子以正教我，而子坐排摈。
跕鸢伴羁酸，再见渠阳闰。
吾心固晓然，其柰无以训。
绍定二年夏，临轩策群俊。
似闻甲乙选，参错吐忠荩。
其间亲与友，斯得及叔运。
俱负康时略，耻为谐俗韵。
后先来过我，双璧堕清峻。
从容扣所言，何心承大问。
听之不尽篇，胠口复缩颈。
予方以是黜，子乃以是奋。
靳者姑勿道，而予益自信。
人能位天地，人可为尧舜。
气合如涂涂，道同如印印。
勿忧人不知，长恐己难尽。
春情撩客梦，归思不可忍。
各趋青油幕，新发苍梧轫。
正学予所知，申言以为赆。
偈颂八十七首 其二十三
释慧开（宋代）

释迦顶𩕳一机，达磨单传一著。崇恩不惜眉毛，只作一句道却。
和孙吉父登第二首 其二
袁燮（宋代）

生平心事渺无涯，老去情悰岂复嘉。便合扁舟归故隐，却寻小圃种幽花。

痴儿侥倖居前列，朴学流传本故家。第一不宜贪显宦，更烦师友护兰芽。
次韵程弟 其八
方岳（宋代）

莫为盘飧烹不鸣，借公松石听溪声。貂蝉只是麒麟楦，寄语诸公卿自卿。
出征回朝享宴诗
叶梦熊（明代）

幼习干戈未习诗，太平宴饮强留题。江南有福同君享，塞北凄凉祇自知。

剪发□□骑俊马，割衣剖腹补旌旗。貔貅百万临边境，那见先生点笔时。
登天山绝顶
方士淦（清代）

匹马西来万里游，飘飘心迹似轻鸥。才探蒲海千寻浪，又渡阴山五月秋。

星落天中半天外，水穿沙底挟沙流。停车东望濒搔首，漫学题诗付上头。
江南春
张籍（唐代）

江南杨柳春，日暖地无尘。
渡口过新雨，夜来生白蘋。
晴沙鸣乳燕，芳树醉游人。
向晚青山下，谁家祭水神。
和寿冈杨先生上丁四首
彭龟年（宋代）

未识平时活国方，只将诗句阅风光。
盘空笔力今谁敌，独扫千人不可当。
许师正秀才游燕中得膏面碧云油见示因作二绝句 其二
刘一止（宋代）

驿骑奁封入禁门，六宫匀面失妆痕。应嗤万里通西域，只得连山苜蓿根。
竹枕
冯时行（宋代）

无节青琅玕，葛陂化龙余。
可以奉君子，不惮捐其躯。
幽人饱藜奉，总以饫膏腴。
食罢掩关卧，鼻息溪云敷。
斗升乞西江，碌碌愧非夫。
五友平生欢，相从归故庐。
孤山之颠旧有开
周紫芝（宋代）

出头杰阁想峥嵘，当日佳名达裕陵。岂料生存华屋处，将军于此窖寒冰。
次韵西邻新居兼乞酒
鱼玄机（唐代）

一首诗来百度吟，新情字字又声金。西看已有登垣意，

远望能声化石心。河汉期赊空极目，潇湘梦断罢调琴。

况逢寒节添乡思，叔夜佳醪莫独斟。
雁荡大龙湫
释文珦（宋代）

此水昔年人不见，梵僧来说始知名。
飞扬半杂烟岚气，断续全同风雨声。
四壁倚空疑鬼凿，一峰当面自天成。
虽然未作山中住，曾到山中梦亦清。
大宋中兴颂
周紫芝（宋代）

缅维圣宋，昔在中叶。四方多虞，万里喋血。大臣持谋，兴师肆伐。

将臣持兵，日献戎捷。皇帝曰吁，黩武无烈。糜我赤子，膏我斧钺。

孰与休师，一戟不折。因垒而降，舞干而悦。闭我玉关，归师解甲。

犁我春田，销兵铸铁。使命交通，相望不绝。爱惜两朝，前师圣说。

昭陵之仁，嘉祐之业。念昔兴师，堂陛卼臲。发言盈庭，更訾元蔑。

佩剑彼此，孰予孰决。庙谋一定，群议沮折。袖手何言，瞠目卷舌。

草木苍苍，始有芽蘖。尽育恢胎，咸归坱圠。灞上棘门，环卫拱列。

罔敢擅师，始制君节。万夫属鞬，拜舞君阙。乃命叔孙，诹日绵蕝。

蒐讲阙遗，悉究悉设。皇帝孝思，上与天合。冀获一真，如响必答。

翠舆南旋，红鸾秉翣。长乐钟闻，皇情允惬。我歌思齐，舆情激越。

皇帝之祀，咸秩罔缺。合祭于郊，爰胾茧栗。苍璧前陈，大裘始挈。

我歌思文，以告丰洁。大庆御朝，王春正月。禹会涂山，万玉交戛。

汉朝诸侯，图籍是阅。兵戈澒洞，士气销詟。

俎豆不陈，军旅是急。大起廱泮，儒士鼓箧。韦带缟衣，骈冠累屧。

论秀蒸髦，尾尾岌岌。农流于兵，病不生活。茫茫千塍，蒿藜是没。

皇帝慨然，亲耕陇畷。耕根之车，飞檐䡾䡾。

宣和之轨，明道之辙。圣心恳到，三推未辍。父老曰嘻，归告我邑。

俾尔粳稌，屯云积雪。凡此大功，具载史牒。用告神明，以报夔契。

帝坐法宫，礼备乐阕。兽舞凤鸣，八音不夺。皇威所覃，雷动风发。

南面垂衣，大壮帝室。曰皋曰雉，鼛鼓弗及。苍龙之阙，上摩星日。

万目顾瞻，葱葱郁郁。澎澎海潮，吴会来集。天子万年，风翔喜溢。

孰磨苍崖，孰秉史笔。天子曰都，是任良弼。圣有至言，维德之一。

是用作歌，以告万国。
南城偶题
杨彝（唐代）

城南好山何太幽，人家对门溪水流。春禽啼树野花落，雪瀑挂崖岚翠浮。

长镵自可斸灵药，短筇何必寻丹丘。一声清啸暮天碧，松顶月明人倚楼。
过胥江寄郑久诚参政
汪广洋（明代）

浦口潮来稳系船，汀花如雪草如烟。
几家茅屋临江水，一路松风响杜鹃。
帘卷轻寒中酒日，香焚新霁熟梅天。
少陵心事谁人识，头白相知有郑虔。
罢武功县将入城
姚合（唐代）

乍抛衫笏觉身轻，依旧还称学道名。欲泥山僧分屋住，

羞从野老借牛耕。妻儿尽怕为逋客，亲故相邀遣到城。

无奈同官珍重意，几回临路却休行。

青衫脱下便狂歌，种薤栽莎劚古坡。野客相逢添酒病，

春山暂上著诗魔。亦知官罢贫还甚，且喜闲来睡得多。

欲与九衢亲故别，明朝拄杖始经过。
游青城山天师洞次伍广文梅隐韵
赵金鉴（清代）

暮色苍然入远烟，钟声飞渡大罗天。电收沧海蛇归袖，经读空山虎侍筵。

采药峰头随玉女，扶云鹤背下丹仙。诗成掷笔山魔走，又向洪崖笑拍肩。
出丰县界寄韩明府
刘长卿（唐代）

回首古原上，未能辞旧乡。西风收暮雨，隐隐分芒砀。

贤友此为邑，令名满徐方。音容想在眼，暂若升琴堂。

疲马顾春草，行人看夕阳。自非传尺素，谁为论中肠。
宿石帆山下
陆游（宋代）

系船禹庙醉如泥，投宿渔家月向低。
湿翠扑人浓可掬，始知身在石帆西。
和罗舜举三首舜梦中得腊酒催诗处春幡剪彩时
廖行之（宋代）

日月游驹迅，光阴激箭驰。
自应怜未遇，谁解语先知。
消息春来好，功名梦到时。
更凭询造物，无作戏人期。
巴中逢故人
项斯（唐代）

劳思空积岁，偶会更无由。以分难相舍，将行且暂留。

路岐何处极，江峡半猿愁。到此分南北，离怀岂易收。
辰阳舟次蒋春岩观察绍宗 其四
黄本骥（清代）

扁舟共载倦游身，情话欣逢旧主人。折得寒花传驿使，沽来浊酒酹江神。

鹤虽善病声偏壮，虎到能痴性自真。酬唱顿忘行役困，天涯何处是红尘。
逢进士沈彬
齐己（唐代）

欲话趋时首重骚，因君倍惜剃头刀。千般贵在能过达，

一片心头不那高。山叠好云藏玉鸟，海翻狂浪隔金鳌。

时应记得长安事，曾向文场属思劳。
范蠡归湖图
李溥光（元代）

功遂名成泛五湖，知几千古擅良图。向教勾践堪同乐，不识先生肯退无。
忆兄
德容（清代）

蛾眉愧不列须眉，未得吹篪洽古徽。况复孤舟人万里，脊令原上白云飞。
送莫翥入郭知还溪居（二首）
张羽（明代）

蝉鸣山郭晏，一棹出烟扉。
凉风将皓月，迢递送君归。
自识门前树，遥闻窗下机。
应叹缁尘满，临流一浣衣。
谢潭师余处恭左相遣骑惠书送酒三首
杨万里（宋代）

小烦上相领元戎，潭府千年一日雄。
镜样洞庭那得浪，身为天柱不须峰。
子房富贵云相似，中立安危国与同。
帝恐我公招不出，那时虚左到今冬。
之官过赣滩 其一
徐鹿卿（宋代）

玉局诗中皇恐滩，闻之已为骨毛寒。那知舞索并天柱，更向前头作怒澜。
和圣美翟家原道中之作
范纯仁（宋代）

晓烟浮水白，晴日透霞红。屈曲岭头路，萧条旗脚风。

主恩覃塞外，贤业满胸中。始信人声远，欢迎到处同。
买砚碑
赵孟坚（宋代）

凤城凉雨新秋后，几处朱楼试管弦。
有客贳金收古歙，短檠竟夕自摩研。
拟东城高且长
王立道（明代）

河水广且深，浩浩不可涉。浓霜摧蒹葭，兰芷夺幽色。

春华复几时，忽已秋节易。蟋蟀忧太康，山枢意逾戚。

对酒不作乐，郁郁何所适。邯郸多才人，绰约倾城国。

皓齿双蛾眉，盈盈歌白雪。曲终竟谁和，观者徒千百。

徘徊振衣袂，凄然泪沾臆。愿为双飞鸿，青冥举长翮。
相和歌辞。栖乌曲二首
刘方平（唐代）

蛾眉曼脸倾城国，鸣环动佩新相识。

银汉斜临白玉堂，芙蓉行障掩灯光。

画舸双艚锦为缆，芙蓉花发莲叶暗。

门前月色映横塘，感郎中夜渡潇湘。
若人二首 其二
杨弘道（元代）

势利场中论结交，喣愉便辟伪如毛。乃知贫是试金石，更觉刚欺切玉刀。

害物阴谋深可畏，附炎谄笑一何劳。布衣脱粟资高卧，洗眼残年看尔曹。
送张学士知郢州
欧阳修（宋代）

汉郎清晓赤墀趋，楚老西来望隼旟。
侍史护衣薰蕙草，辘轳要◇从骊驹。
阳春绕雪歌低扇，油幕连云水泛渠。
千里修门对涔浦，好寻遗玦吊三闾。
赠胡侍郎荣归
周古（宋代）

尝水茫茫怅别情，悲风吹树作离声。
酒倾银斝临江卧，潮落沙汀带月明。
千里绿烟芳草合，一天红雨落花轻。
老怀对景成三叹，一觉潸然泪两倾。
长安春晚二首
温庭筠（唐代）

曲江春半日迟迟，正是王孙怅望时。

杏花落尽不归去，江上东风吹柳丝。

四方无事太平年，万象鲜明禁火前。

九重细雨惹春色，轻染龙池杨柳烟。
历代诗 其十七 隋
杨简（宋代）

杨坚隋高皇，炀帝遂淫荒。恭帝不足道，四海正扰攘。

三主四十年，天下禅于唐。
朱郎元章以予不得宫观与诸侄有唱和见寄揽之
晁说之（宋代）

狂醉何为号八仙，三郎宫里亦颓然。
呼山绛节方无数，犯阙红旗自有缘。
便醉携家船上去，已输傍舍瓮头眠。
箕南颍北逍遥客，好笑仇池恋简编。
蕉叶
徐寅（唐代）

绿绮新裁织女机，
摆风摇日影离披。
只因青帝行春罢，
闲倚东墙卓翠旗。
菊花新
葛长庚（宋代）

念我东皇大帝儿。是操觚弄翰之职。飞落尘寰，似此度，算应希。向这里。安能便、策景御气。

灰头土面、千河水。把我如何洗。纵便有铢衣，已失眉峰翠。看看皓首，瞒不过镜台儿。除是去、青松下、碧云底。
湖上
秦宏铸（清代）

轻风软日钱塘路，抛得闲身入画图。山解撩人花解语，恨无千眼看西湖。
夜坐
陆游（宋代）

万螘披书卷，孤萤引篆香。
病思无事乐，老悔少年狂。
南渡衣冠盛，西征道路长。
如今俱梦破，高枕看人忙。
黄丹道中即事
湛若水（明代）

客子念前路，居人慕岁功。舒眸望南荒，林木郁葱葱。

借问此何时，日度玄枵中。落叶靡堕影，来雁无遗踪。

自非朔风发，何以辨玄冬。乃知天地大，因兹穷始终。
及第后夜中书事
姚合（唐代）

夜睡常惊起，春光属野夫。新衔添一字，旧友逊前途。

喜过还疑梦，狂来不似儒。爱花持烛看，忆酒犯街沽。

天上名应定，人间盛更无。报恩丞相閤，何啻杀微躯。
忆秦娥·秋萧索
黄机（宋代）

秋萧索。梧桐落尽西风恶。西风恶。数声新雁，数声残角。
离愁恶管人飘泊。年年孤负黄花约。黄花约。几重庭院，几重帘幕。
次韵张矩臣迪功见示建除体
陈与义（宋代）

建德我故国，归哉遄我驱。
除道得欢伯，荆棘无复余。
满怀秋月色，未觉饥肠虚。
平林过西风，为我起笙竽。
定知张公子，能共寂寞娱。
执此以赠君，意重貂襜褕。
破帽与青鞋，耐久心亦舒。
危处要进步，安处勿停车。
成亏在道德，不在功利区。
收视以为期，问君此何如。
开尊且复饮，辞费道已迂。
闭口味更长，香断窗棂疏。
安平乐慢
刘弇（宋代）

细想劳生，等闲聚散，冉冉轻似秋烟。莲心暗苦，月意难圆。神京去路三千。当日风流，有妖饶枕上，软媚尊前。何计访蓬仙。断肠中、一叶晴川。

至而今、追思往事，奈向梦也难到奴边。自恨不如兰灯，通宵尚照伊眠。恰道无缘。被人劝休莫瞒天。多应是、前生负你，今世使我偿填。
秋感
罗志让（清代）

秣陵今已撤重围，帐下偏裨著锦衣。鸿雁远传霜信至，鹭鸶低傍水田飞。

渐看废垒生秋草，何处寒砧捣夕晖。多少故人明月夜，相思相望未言归。
非酒
雍陶（唐代）

人人慢说酒消忧，我道翻为引恨由。

一夜醒来灯火暗，不应愁事亦成愁。
严陵怀古
吴栻（宋代）

龙衮新天子，羊裘古野人。清名在林薮，高行动星辰。

风月空齐国，烟霞自富春。沧浪秋更碧，不敢濯缨尘。
太平寺元罗寇故基
萧立之（宋代）

岁月吾生晚，兵戈此地曾。山川如有数，险阻尔何能。

烟雨桑麻利，箪瓢粥饭僧。凭闲供一啸，深谷或为陵。
百字令 天龙寺高欢避暑宫遗址和锡鬯
曹贞吉（清代）

苍苔古瓦，是人天法界，雪山深处。燕麦兔葵荒草地，人道高王曾住。

水殿风凉，瑶台露白，院静浑无暑。流萤闪闪，宫墙飞入无数。

遥想渭水邙山，东西蛮触，五技穷鼯鼠。敕勒老公歌慷慨，早见英雄黄土。

马槊功名，人龙意气，总逐西风去。繁华销歇，紞然朝暮钟鼓。
宫词 其十七
赵佶（宋代）

翠莲秋盛覆池塘，绿柄风摇一派香。欲结珍苞供胜赏，随时均锡到兰房。
过大安军黑水阻涨憩崇道观以需涨落乃济
魏了翁（宋代）

川游不停息，雨集有满除。
卓哉鄹鲁叟，即兹验功夫。
答裴侍御先行至石头驿以书见招，期月满泛洞庭
李白（唐代）

君至石头驿，寄书黄鹤楼。开缄识远意，速此南行舟。

风水无定准，湍波或滞留。忆昨新月生，西檐若琼钩。

今来何所似，破镜悬清秋。恨不三五明，平湖泛澄流。

此欢竟莫遂，狂杀王子猷。巴陵定遥远，持赠解人忧。
怀乌山柏许僧宗文
李吕（宋代）

清风明月休论景，翠竹黄花不离禅。
好个赵州关捩子，陶潜欲辩已忘言。
正月念三日以南床劾论去国憩净慈客馆苏税院惠二诗和韵 其二
程公许（宋代）

寄包古刹客过门，煨芋残炉晚未温。万里风尘迷远望，三峰文献接诸孙。

湖山春动饶佳趣，杖履时来共至言。一笑老仙堤柳畔，人间谁怨复谁恩。
秋日村舍
陆游（宋代）

会稽城南古大泽，霜晴水落烟波迮。
寒风萧萧凋榉柳，暖日晖晖秀荞麦。
传闻新诏募新军，复道公车纳群策。
忠诚所感金石开，勉建功名垂竹帛。
江右舟中偶作
释古电（明代）

断岸依残驿，寥寥一叶偏。生涯怜此日，心绪忆前年。

霜落空花散，光浮水月圆。孤怀何所寄，支枕伴鸥眠。
上殿退朝口号
王庭圭（宋代）

银台南畔晓云飞，路入丹霄上紫薇。共看客星朝帝座，敢将汗脚踏天扉。

遥瞻凤翼差池似，近对龙颜咫尺威。自愧衣袍正蓝缕，晚来忽带御香归。
次韵洪庆善同饮道祖家赏梅
葛立方（宋代）

麝脐飘馥来疏蕊，霜女将寒堕瘦枝。
数朵腊前舒冷艳，催花羯鼓未应知。
用晦显谟近出长篇德升尚书遂已赓和辄牵鄙思以继二公之后兼简行之待制
綦崇礼（宋代）

赤城自昔佳山水，游宦何曾论道里。朅来五载著闲身，天假衰年幸如此。

偶逢人面即成亲，信美那知非我里。相从晚得世家贤，风流未泯典刑全。

豫章杞梓杂兰玉，向来人物常推先。一门卿相有三四，功名并列青瑶镌。

憔悴祗今馀此老，北阙荐书谁复草。忘怀骤喜肝胆倾，学道故宜容鬓好。

江湖历走到海滨，可怕鲸波风浩浩。平时所宝非琼瑰，生涯都付瓶与罍。

客至辄留尽欢适，玉山不觉攲崔嵬。醒来默坐参佛祖，馀酲宿障随驱排。

衡门我亦栖迟久，却视华途惭俊茂。山中麋鹿会同群，客里妻奴得相守。

感君向我意甚真，杯酒招邀惟恐后。往还况此足亲知，清谈雅集每忘疲。

尚书旧信心如水，京兆犹传政不私。共寻泉石岂无伴，却上云霄知有基。

顾我终焉奚所欲，一丘一壑志愿足。胜游非远闲日多，秋节正凉新酒熟。

东州西县君何求，请解行包停去躅。
奉酬臞菴李侍郎
白玉蟾（宋代）

坐对梅花撚白须，吟边有酒不须酤。
松窗昨夜冰生砚，冻合银床读易朱。
升堂颂古五十二首 其二十一
释怀深（宋代）

叶落归根万事休，来时无口句难酬。虚空忽尔翻筋斗，嚇倒云门六不收。
七月一日出城舟中苦热
苏轼（宋代）

凉飙呼不来，流汗方被体。
稀星乍明灭，暗水光弥弥。
香风过莲芡，惊枕裂鲂鲤。
欠伸宿酒余，起坐濯清泚。
火云势方壮，未受月露洗。
身微欲安适，坐待东方启。
句
谌祜（宋代）

笳鼓宫商塞外归，似此殊勋古难匹。
后来渭上朝正月，尚忆祁连冢中骨。
读禅月集
释智圆（宋代）

属兴纵横乍可惊，翻疑风俗妄传声。如今至究在何处，不出为人平不平。
绍兴淳熙分命馆职定撰十七首
佚名（隋代）

箅物昭陈，工祝告具。
维羊维牛，孔硕孔庶。
有嘉维声，加食宜饫。
敛时五福，永膺岂胙。
东宫出示和御制秋怀诗恭和二首 其二
周必大（宋代）

寒露零太空，清诗出少海。昭融备万象，众目眩符彩。

二南可无愧，一字不容改。金声玉振之，辽邈庆霄籁。

毫芒落人间，神物护在在。惟惭小儒懵，未易识其大。
鹧鸪天
惠洪（宋代）

蜜烛花光清夜阑。粉衣香翅绕团团。人犹认假为真实，蛾岂将团作火看。

方叹息，为遮拦。也知爱处实难拼。忽然性命随烟焰，始觉从前被眼瞒。
渡水僧二首 其二
赵秉文（金朝）

一僧杭中流，杖笠行相随。波纹生足指，照影光瀰瀰。

一僧到彼岸，前引如导师。腰间两不借，身外一伽黎。

一僧方欲涉，结带如有思。前山鸟飞夕，后山云起时。

君看眉颊间，中有摩诘诗。
村舍杂书
陆游（宋代）

东山石上茶，鹰爪初脱韝，雪落红丝磑，香动银毫瓯。
爽如闻至言，余味终日留，不知叶家白，亦复有此不？
成都浣花草堂杜少陵祠 其二
于式枚（清代）

地旧华阳县，基仍宝应朝。元猿愁落日，孔雀望凌霄。

何处千间厦，当年万里桥。空庭荡春色，独立黯魂销。
满庭芳 住铁查山云光洞作
王处一（金朝）

俯视沧溟，屏山掩映，万重松桧森然。金波滚滚，云锁翠峰巅。

书对清光浩渺，更阑显、月印新鲜。圆明聚，红霞影里，捧出洞中仙。

无初真面目，如今了了，高卧云轩。为丹炉无漏，颐养三千。

圣祖垂光下降，诸天举、婴子朝元。功成也，金书紫诏，常在玉皇前。
次亚愚韵
王谌（南北朝）

寒梅一树照清池，花底嫣香尚觅诗。
稚子不知吟思苦，却来池上数鱼儿。
宴清都 题高潜翁寒灯课读图
杨玉衔（清代）

我亦单寒子。蓬门夜、母儿形影相倚。秋机织泪，春灯熨梦，烟残坠穗。

瓻书借向东邻，便绕膝、殷勤问字。诵琅琅、建水高瓴，寒宵过午忘寐。

生前无分鸡豚，墓门寒食，望风悬泪。珍图手展，丸熊画荻，俨然前事。

帘前雾重成滴，摇壁影、葳蕤细蕊。陟屺吟、能否招魂，涕零茧纸。
和黄龙清老三首
苏轼（宋代）

骑驴觅驴真可笑，以马喻马亦成痴。
一天月色为谁好，二老风流各自知。
贞女峡
欧阳经（宋代）

退之雄文露天巧，梦得清诗挥秀格。迨今声名三百年，文字山水相辉赫。
蚓笛
韦国琛（清代）

不须丝竹奏分明，直把虫声当笛声。夜冷水龙翻别调，宵深歌女怨残更。

吟馀柳色墙阴古，咽落梅花砌上清。为问倚楼人在否，满阶苔藓碧无情。
黄柑
邵伯温（宋代）

果山仙果秀天香，处处圆金树树黄。
书后欲题三百颗，满林犹待洞庭霜。
送吴亚卿复致政归螺江
陈炜（宋代）

五十馀年任畏途，尔来归兴逐莼鲈。风摇双佩辞三殿，云引孤帆入五湖。

荔酒醉眠花下榻，茶烟吹起竹边厨。白头富贵人间少，况复身閒一事无。
偈三首 其二
释法一（宋代）

仰面不见天，低头不见地。古剑髑髅前，大海波涛沸。
正月十五夜玩月诗 其三
范传正（唐代）

夕照下西楼。
城南即事 其四
张栻（宋代）

月榭当湖景最奇，故人千里寄新题。背栏看字成相忆，何日能来步柳堤。
呈折仲古四首 其一
吕本中（宋代）

市酒酸甜久绝沽，湿薪薰眼坐僧庐。尚怜诸老无机事，不待愁人折简呼。
寄华山司空图
齐己（唐代）

天下艰难际，全家入华山。几劳丹诏问，空见使臣还。

瀑布寒吹梦，莲峰翠湿关。兵戈阻相访，身老瘴云间。
书任村马铺
王安石（宋代）

儿童系马黄河曲，近岸河流如可掬。
任村炊米朝食鱼，日暮荥阳驿中宿。
投老经过身独在，当时洲渚今平陆。
秫黍冥冥十数家，仰视荒蹊但乔木。
冰盘鱠美客自知，起看白水还东驰。
尔来百口皆年少，归与何人共此悲。
和礼之喜雪十二韵
强至（宋代）

水官司冬不举职，天地当凛气辄温。
顽风伺隙倒天令，扫荡不使繁云屯。
阴崖邃谷殆穷腊，空有雪意乘朝昏。
宿荄老玘亦借便，欲洩阳气芽株根。
往往百怪窃窥视，思以沴疫伤群元。
赖吾太守为民切，百拜默与上帝言。
臣因视民问农计，亟雪犹可望有年。
知民所欲弗帝告，安用备位称守藩。
至诚一发动天听，霄垠地堮俄琼璠。
混然上下共一色，直疑元气犹胚浑。
狂风埋藏反失势，却授威柄还水官。
既云丰年在冬雪，豫拟痴腹盈朝餐。
沙河
李延兴（元代）

沙河市头黄叶飞，沙河道上行人稀。天阴古冢狐狸出，雪满霜田雁鹜肥。

百钱鲁酒足供醉，十岁奚儿能打围。别家三月不得信，关塞萧条何日归。
促拍满路花
佚名（宋代）

若论修养事，知有几多门。谛当归宿处，是灵根。至真至道，简易合乾坤。坎离并水火，止是筌蹄，粹然一点长存。个中如荐得，悟了五千言。金晶飞肘後，透崑崙。清江九曲，一棹破烟昏。水击三千里，九万鹏程，化成元是冥鲲。
观音岩
黎国衡（明代）

奇石嵌空势，连山多崩奔。至此险亦止，截然当海门。

千尺无迂回，古色雨露痕。俯映寒流急，惊浪相吐吞。

近水乃岩之，海气通云根。欲寻杳无路，藤萝不可扪。

徘徊荡舟去，芦苇泊荒村。
泗亭清明
储巏（明代）

京陌音尘故国情，心旌长触梦魂醒。杏花杨柳纷纷雨，惆怅清明在泗亭。
咏古十六首 其十
华镇（宋代）

吾爱袁东阳，才华自天性。注射溢飞泉，玲珑韵鸣磬。

微吟傍牛溢，倾写江州听。珠联麟野韵，响答临歧赠。

仓卒宣城辞，颠沛长沙咏。辞林骋高步，声华既明盛。

不为桓公屈，高风更严劲。荣路何足论，清衷自如莹。
寄李渤
张籍（唐代）

五度溪头踯躅红，嵩阳寺里讲时钟。

春山处处行应好，一月看花到几峰。
宫词三十三首
曹勋（宋代）

今年腊日近春繁，帝意深忧气未暄。
益恐吾民有饥冻，太仓连发赈元元。
含羞草
范咸（清代）

萱花自昔可忘忧，少草如何却解愁。为语世人休怪诧，风情太甚要含羞。
将至岳阳
祖之望（清代）

出都近三旬，始达熊湘境。大云七十峰，一一纷造请。

似知我旧游，相识先引领。肩舆蹑其巅，空阔无留影。

天酿雪气寒，云蒸石骨冷。人烟隔溪水，绿浸松杉静。

轻篁弄风柔，宿鸟投林猛。待上夕波亭，湖山色已暝。
劝耕二首 其二
释函是（明代）

人言一岁苦，所志在秋穫。营营商贾心，不知苦中乐。

一镬更无馀，今日忙如昨。晨征入云烟，微昕见飞鹤。

午食藉畦蔬，藜羹任斟酌。腹果力气粗，一斫一株落。

远近归牛羊，万山沉日脚。暮鸟随人声，呜呜绕松彴。

青萤高复低，蟾影摇屋角。
探春慢 吴社诸子用白石韵连句见寄，和原韵答之
易顺鼎（清代）

吴市山塘，秦淮水阁，秋星同一分野。客袖啼红，奚囊背锦，赢得诗愁满马。

多少尊前恨，对如此、江山慵写。月明吹笛青溪，蒋侯闲共情话。

惆怅赋别苏台，空泪泫金城，丝柳重把。六代衣冠，百年任务，祇剩夕阳梅冶。

酒醒浑无语，但梦逐、潮声东下。甚日西廔，挑灯还说今夜。
游南山
曾丰（宋代）

氤氲犹积气，肤寸忽层阴。
甘雨新来足，青山旧隐深。
随缘酬万物，闻早遂初心。
彭泽曹溪意，亭前无古今。
过终南柳处士
司空曙（唐代）

云起山苍苍，林居萝薜荒。幽人老深境，素发与青裳。

雨涤莓苔绿，风摇松桂香。洞泉分溜浅，岩笋出丛长。

败屦安松砌，馀棋在石床。书名一为别，还路已堪伤。
再宿中渡
李苞（清代）

松光照四壁，山昏未及酉。客闷无可遣，吟余茶代酒。

野店寂无人，散步道左右。峡中天不大，尚得见北斗。

万籁都不闻，祇闻寒溪吼。长途借马骑，明日能行否。
建州符山寺别楚黄樊山甫
徐延寿（明代）

共借僧寮一榻眠，离家愁说两经年。断云古驿过樵水，凉雨孤舟忆楚天。

千里别情芳草外，五更残梦落花前。城南歌舞今消歇，又见关山月上弦。
张将军庙堂诗
陈旅（元代）

将军头白更征蛮，平宋吴钩血尚殷。万斛楼船上江去，半空铁马哨云还。

凄凉部曲清笳畔，窈窕祠堂绿树间。堪笑班超真老矣，乞身生入玉门关。
银河篇寄颐道主人汉皋
文静玉（清代）

六月银河云影碧，八月银河露华白。金风微动晚凉生，最觉分明秋七夕。

七夕银河分外明，青天不许片云行。璇宫夜静支机石，微觉珊珊静有声。

画屏光冷销银烛，案户横斜还络角。花阴深处倚阑干，罗衣单薄人如玉。

红墙宛转鹊桥秋，知有天涯望远愁。天际归舟何日到，莫教织女望牵牛。
闻杜鹘
赵蕃（宋代）

山禽劝我不如归，知我西游有定期。
若使藜羹足供给，衡门之乐肯轻辞。
漳南十咏·龙台
蔡襄（宋代）

试看初日照龙台，白玉堂高锦障开。
树色一番连雨净，溪光几障抱山来，
云归洞天形瘦，风落前村笛弄哀。
擬结青楼遍题咏，思王何吝斗量才。
南园有怀
曹勋（宋代）

江上春阴一棹闲，湿云遮袖有无间。
轻莎细雨未归得，且看重重叠叠山。
雨后呈斯远
赵蕃（宋代）

已是霜凝更雨温，春其渐起但无痕。
莫嗟草色有垂死，定自梅花当返魂。
小驻要须穷日日，细寻无惜遍村村。
揩摩病目从兹始，并待君诗洗睡昏。
章华
张耒（宋代）

长恨章华亦陋夫，周秦仅可胜登徒。
谁知南楚仍穷巷，骨像何妨自应图。
谢武陵徐巡官远寄五七字诗集
齐己（唐代）

五字才将七字争，为君聊敢试悬衡。鼎湖菡萏摇金影，

蓬岛鸾皇舞翠声。还是灵龟巢得稳，要须仙子驾方行。

两边珍重遥相惠，何夕灯前尽此情。
行吟三清墀中示雷生
刘敞（宋代）

翠柏高松雨后新，薄寒初起地无尘。自披鹤氅吟诗句，何必神仙更有人。
自高旻寺行宫再游平山堂即景杂咏六首 其一
弘历（清代）

前朝烟棹宁耽玩，供帐因他率已陈。自是晴明山色好，重教游骑策高旻。
寄赵德庄以过去生中作弟兄为韵七首
韩元吉（宋代）

筑城始议态，寓兵复言攻。
二年大江南，兵弋在目中。
忧时亦千虑，惟子与我同。
诣阙请长缨，终军本儿童。
贺新凉（多景楼落成）
李演（宋代）

笛叫东风起。弄尊前、杨花小扇，燕毛初紫。万点淮峰孤角外，惊燕斜阳似绮。又婉娩、一番春意。歌舞相缪愁自猛，卷长波、一洗人间世。空热我，醉时耳。
绿芜冷叶瓜州市。最怜予、洞箫声尽，阑干独倚。落落东南墙一角，谁护山河万里。问人在、玉关归未。老矣青山灯火客，抚佳期、漫洒新亭泪。歌哽咽，事如水。
难忘曲
李贺（唐代）

夹道开洞门，弱柳低画戟。
帘影竹华起，萧声吹日色。
蜂语绕妆镜，拂蛾学春碧。
乱系丁香梢，满栏花向夕。
鸡
司马光（宋代）

羽短笼深不得飞，久留宁为稻粱肥。
胶胶风雨鸣何苦，满室高眠正掩扉。
延平次赵纠曹韵十四首·第一溪山
陈宓（宋代）

溪山号清绝，自古产奇人。
可惜吾夫子，南来不到闽。
宇文子贞至驿为松江诸邑田粮事赋古诗二章增之
孙华孙（元代）

朝行谷水东，暮行谷水西。
谷水日日流，驿舟日日来。
驿舟来不已，波浪日日起。
朝行谷水西，暮行谷水东。
傍人指驿舟，舟中有春风。
春风吹谷水，照见桃与李。
巫山庙
王周（宋代）

庙前溪水流潺潺，庙中修竹声珊珊。

襄王一梦杳难问，晚晴天气归云闲。
回桡
王安石（宋代）

柴荆散策静凉飚，隐几扁舟白下潮。
紫磨月轮升霭霭，帝青云幕卷寥寥。
数家鸡犬如相识，一坞山林特见招。
尚忆木瓜园最好，兴残中路且回桡。
题周自诚所藏兰图
郑真（明代）

湘水苍茫九畹深，美人不见思沈吟。幽香暗逐春风过，雅操谁弹石上琴。
用前韵答方直甫
朱熹（宋代）

小儒谈大方，任意略权度。未行要疾走，踉蹡不成步。

唯应过量人，不作与么去。请君敞书帷，为我说归趣。
贺圣朝·太平无事
佚名（宋代）

太平无事，四边宁静狼烟眇。国泰民安，谩说尧舜禹汤好。万民翘望彩都门，龙灯凤烛相照。只听得教坊杂剧欢笑。美人巧。宝箓宫前，咒水书符断妖。更梦近、竹林深处胜蓬岛。笙歌闹。奈吾皇，不待元宵景色来到。只恐後月，阴晴未保。
代冯似宗寿楼文昌
杨简（宋代）

云归星驾，持麾东下。
乘流御风，琳宫燕暇。
山水清晖，亲戚情话。
不间遐贱，如某某者。
酬太常从兄留别（一作送太常十二兄罢册南诏却赴上都）
武元衡（唐代）

乡路日兹始，征轩行复留。张骞随汉节，王濬守刀州。

泽国烟花度，铜梁雾雨愁。别离无可奈，万恨锦江流。
经三泉路作
苏颋（唐代）

三月松作花，春行日渐赊。竹障山鸟路，藤蔓野人家。

透石飞梁下，寻云绝磴斜。此中谁与乐，挥涕语年华。
依韵和程给事留题法云寺方丈
陆佃（宋代）

净室兼容海众临，维摩憔悴病仍侵。且将灯续光明藏，时见珠仍咳唾音。

素壁短碑深掐玉，画檐新榜大书金。故溪曾指桃花记，乘月何时更一寻。
治装将归
项安世（宋代）

又作瞿唐去，长为道路行。滩名暗可数，风浪饱曾更。

僮仆般移惯，衣装结束轻。别多难得泪，不是总无情。
广陵芍药盛开品目比旧又多累日与同官赏叹不
苏颂（宋代）

禀质由来自绝伦，谁将巧思变天真。
郑风谑赠缘情密，谢守翻阶得句新。
菊聚万铃樗大本，松添七鬣竹浮筠。
未知妍陋从何辨，等是生成一大钧。
赵倅赋喜雪诗为黄堂颂黄堂和韵传示僚属众因续貂
戴炳（宋代）

风衮瑶花扑面寒，沾泥点点鹿文斑。要呈腊瑞斗梅好，肯让春容傍柳还。

万户闹添沽酒市，两山穷耸索诗肩。使君宽得忧民念，麦陇青青一望间。
刑科钱士义升山西参议临行以流泉小幅求题书此见意
张宁（明代）

洞门高阁春多雨，凤沼无尘涨新水。九天空翠润生香，一道微茫清彻底。

分流日夕响成雷，白石苍松飞浪催。馀波万里沾枯槁，始信黄河天上来。
闻师鲁谪富水
梅尧臣（宋代）

朝见谏臣逐，暮章从谪官。
附炎人所易，抱义尔惟难。
宁作沈泥玉，无为媚渚兰。
心知归有日，时向斗牛看。
和象翁雪
卫宗武（宋代）

剪水天为农发祥，岂知寒卧俗成僵。
朱门快意酒肉会，墨客驰神词翰场。
梁苑集中呈赋手，灞桥行处吐诗香。
羊羔茗饮评清浊，相去何殊千丈强。
颂古九十八首
释印肃（宋代）

青天白日常相应，眼明方晓猕猴镜。
自从旷劫不揩磨，知音谩举无生令。
颂古四首 其一 勘婆二
释咸静（宋代）

婆子只知指路，鸡犬被人偷去。直待赵州勘了，这回紧闭门户。
赠镜湖处士方干二首
曹松（唐代）

包含教化剩搜罗，句出东瓯奈峭何。
世路不妨平处少，才人唯是屈声多。
云来岛上便幽石，月到湖心忌白波。
后辈难为措机杼，先生织字得龙梭。

只拟应星眠越绝，唯将丽什当高勋。
磨砻清浊人难会，织络虚无帝亦闻。
鸟道未知山足雨，渔家已没镜中云。
他时莫为三征起，门外沙鸥解笑君。
重阳明日得日字
方凤（宋代）

浮生聚尘轻，流景飞羽疾。
故人已新阡，旧雨又今日。
不惜酒饮狂，且须诗缚律。
一笑复掀髯，天地何终毕。
再和十首
刘克庄（宋代）

刘园水竹绝幽清，花径繁红藓砌青。
何处贵游开步障，谁家生色画深屏。
赠章相士
魏了翁（宋代）

我本三生人，寄身软红士。
方困京华老，谁识新丰旅。
稠中有章生，道周忽会雇。
谓余有奇骨，往往么告语。
许予两无心，解后适相遇。
闻余趋集英，一声耸臚句。
自谓吾术神，诵言诧俦侣。
我无百金装，生无箕帚女。
沘毫赋此诗，为生邮梁楚。
燕子坡
王十朋（宋代）

燕子归期近，吾今亦得归。乌栖一枝稳，何必更高飞。
广琴操十首 其二 猗兰操
朱右（元代）

习习谷风，以阴以雨。岩穴幽阻，谁其晤语。猗兰之芳，煜煜其光。

不我佩服，昊天孔明。子如好修，维我之求。子如不好，于我何邮。
赠太司马张公邦奇
皇甫汸（明代）

清朝供奉早知名，黄石传书解论兵。每奏军机忧北阙，时挥丽论动西京。

营中校士轻裘坐，门下怜才倒屣迎。文武古来谁得似，留侯麟阁羡功成。
偈颂六十五首
释普济（宋代）

老黄龙颔下明珠，胜首座悬空扑碎。
黄檗山吐雾兴云，遍地走南山鳖鼻。
从志宏求芭蕉
李纲（宋代）

小圃初宜夏，灵蕉日日新。轻风摇凤尾，疏雨湿青巾。

结荫留嘉客，移根许散人。轩中拙居士，默对欲观身。
次韵黄梦及见寄
周紫芝（宋代）

长卿未老久倦游，家无斗酒不得州。平生拙甚屋背鸠，羊头可烂身不侯。

言辄触讳恐转喉，怒逢醉尉常反眸。庙堂戛击方鸣球，老人行歌聊饭牛。

我贫木奴欠千头，夜长昼短怀百忧。岩栖谷汲谁与俦，草木黄落空悲秋。

饥鹰小呼即下韝，老顽不受良工锼。长年憔悴拟四愁，浮生无根同舞沤。

更以外物为赘疣，黄侯皎皎清且修。怜我南冠如楚囚，落笔衮衮不肯休。

人物眼前无此流，合持五线裨冕旒。姓名下覆黄金瓯，万里一秣看骅骝。

去年操瑟不见收，闻君欲买吴江舟。明珠白璧惜暗投，千金价重苦未酬。

感君尺鲤论绸缪，逝将好我那肯魗。微吟有句亦复搜，敢撼大树看蚍蜉。

元龙气高百尺楼，此而未遇彼则不。人虽曰畸天乃侔，会当有驲旌林丘。

钓丝未可归沧洲。
秋兴二首
文同（宋代）

晨风吹茂林，夕露下芳畹。
秋容变憔悴，复此白日短。
萧萧岁华暮，冉冉节物换。
浩叹倚前楹，使我心曲乱。
开元即事
徐夤（唐代）

曲江真宰国中讹，寻奏渔阳忽荷戈。堂上有兵天不用，

幄中无策印空多。尘惊骑透潼关锁，云护龙游渭水波。

未必蛾眉能破国，千秋休恨马嵬坡。
杂诗 其四
唐庚（宋代）

不死良难学，全生或可几。茶随东客到，药附广船归。

棋倦收成败，书慵卷是非。关心无杂虑，魂梦入精微。
赋得大道柳八章 其六
姚燮（清代）

公子雕鞍马，佳人檀板歌。长安春色隔，别梦感逾多。

寄怨无兰杜，相思况绿波。可堪斜日尽，烟气满滹沱。
句
严陵士人（宋代）

日月明方见，乾坤暗自收。
雪吉同郑所南访赵溪梅
顾逢（宋代）

移宅虽然远，携筇到两回。
只知相别去，不道又重来。
溪鲫和冰煮，邻醅带雪开。
诗家堪入画，满眼玉楼台。
春晚村居杂赋绝句
陆游（宋代）

作堤蜿蜿六百尺，西崦东村成一家。
春雨乍晴桑吐叶，秋风初冷稻吹花。